ཁོ་གཡུལ་ཁའི་གྱང་ཁར་འཛེགས་ཏེ་ཕར་ནང་དུ་ལྡིང་སོང་བར།ཀུན་སྐྱིད་ལ་སྐྱུག་མེར་བའི་ཚོར་བ་ཞིག་བྱུང་བར་བརྟེན།ཁོ་ཡལ་སའི་ཕྱོགས་དེར་མཆིལ་མ་ཞིག་འཕངས་ཏེ།ངག་ནསམི་ངན་པའི་སྐོར་དེ་ཝ་མོ་ལས་ཀྱང་གཡོ་སྒྱུ་ཆེ།ང་ཇི་ལྟར་གླེན་ཡང་ཁྱོད་ཀྱི་གཡོ་འོག་ཏུ་ཚུད་མི་སྲིད།ང་མི་ཚེ་གང་བོར་ཁེར་རྐྱང་དུ་ཐབས་རྡུགས་ངང་སྡོད་དགོས་ཀྱང་།ཁྱོད་ལ་ལག་པས་རེག་ཙམ་ཡང་བྱེད་དུ་འཇུག་མི་དཔེཞེས་ཁེར་ལབ་འདྲ་ཞིག་བྱས་སོང་།ཨ་མའི་ཁེར་ལབ་དེ་ནི་བུ་མོ་ཚེ་དཀར་གྱིས་རང་ལ་ཁ་སློང་བར་འདུག་སྙམ་པ་འདྲ།མོའི་གདོང་ལ་གཏད་ནས་འཛུམ་ཙམ་བྱས་བྱུང་བར།ཀུན་སྐྱིད་ཀྱིས་བུ་མོའི་འཛུམ་མདངས་ལས་ཁྱོ་གའི་འཛུམ་དམུལ་མཐོང་བ་ལ།མུ་མཐུད་དུཚེ་དཀར།ཁྱོད་ཀྱིས་བཤད་ན་དེ་འདྲ་ཞིག་ཨེ་རེད།ཨ་ཕ་ཁོ་ཕྱིར་བསླེབ་ངེས་ཡིན།ཨ་ཕས་ང་ཚོ་ལ་ཁྲེལ་མེད་བྱེད་མི་སྲིད།འཕགས་པ་ཚེ་རིང་ནག་གྱོང་གི་གཏམ་ཚིག་དེ་དག་ཁ་དགྲ་ལ་བསྒྱུར།ཁོས་ང་ལ་དེ་སྔོན་རང་གི་ལ་རྒྱ་ཤོར་དུ་བཅུག་པར་ཤ་འཁོན་རྩོད་བསམ་པ་རེད།ང་ཁོ་ལ་མི་འཐད།ཁྱོད་ཀྱི་ཨ་ཕར་འཐད་པ་ཡིན།ཁྱོད་ཀྱི་ཨ་ཕའི་ལ་གཞས་གཅིག་གིས་ངའི་སེམས་པ་ཡོངས་སུ་ཕྲོགས་སོང་།ང་རང་མོས་ཀྱིས་ཁོའི་རྗེས་སུ་འབྲངས་ནས་ཡོང་བ་ཡིནཅེས་ལབ་ཞོར་དྲན་པའི་རྟ་མཆོག་གི་ཁ་ལོ་གཅུན་ཐབས་མ་བྱུང་བར་རང་དབང་ངང་འདས་དོན་གྱི་ཐང་ཆེན་ལ་ཤོར་དུ་བཅུག